31993D0051
L 013/11
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
от 15 декември 1992 година
относно микробиологичните критерии, приложими при производството на полуфабрикати от ракообразни и черупчести мекотели
(93/51/ЕИО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската икономическа общност,
като взе предвид Директива 91/493/ЕИО на Съвета от 22 юли 1991 г. за определяне на здравните изисквания за производството и пускането на пазара на рибни продукти (1), и по-специално глава V, дял II, точка 4 от приложението към нея,
като има предвид, че в съответствие с глава IV, дял IV, точка 7, буква в) от приложението към Директива 91/493/ЕИО, производителите на полуфабрикати от ракообразни и черупчести мекотели трябва да извършват микробиологични проверки на тяхната продукция на редовни интервали, съобразно стандартите, които следва да бъдат определени съгласно глава V, дял II, точка 4 от същото приложение;
като има предвид, че с оглед защитата на общественото здраве следва да се определи норма на бактериалното замърсяване, над която резултатите не могат да се считат за приемливи, без продуктът да бъде считан по някакъв начин за токсичен; като има предвид, че при превишаване на приемливата норма, производителите трябва да изследват причините, които го предизвикват и да създадат коригиращи мерки, за да се предотвратят по-нататъшни такива случаи;
като има предвид, че методите на анализ ще бъдат определени по-късно в светлината на предприетите изследвания; като има предвид, че дотогава се прилагат международно признатите методи;
като има предвид, че мерките определени в настоящото решение са в съответствие със становището на Постоянния ветеринарен комитет,
ПРИЕ НАСТОЯЩОТО РЕШЕНИЕ:
Член 1
Предвидените в глава IV, дял IV, точка 7, буква в) от приложението към Директива 91/493/ЕИО микробиологични стандарти, които се прилагат при производството на полуфабрикати от ракообразни и черупчести мекотели, са посочени в приложението към това решение.
Член 2
Микробиологичните стандарти се проверяват от производителя по време на производствения процес и преди пускането на пазара на полуфабрикати от ракообразни и черупчести мекотели, приготвени в одобрен в съответствие с член 7 от Директива 91/493/ЕИО преработвателен завод.
Член 3
1. Управляващият персонал на преработвателния завод изготвя програми за вземане на проби, които са в зависимост от естеството на продуктите (цели, обелени или със свалена черупка), температурата и времето на преработка и оценката на риска, и които отговарят на изискванията на член 6 от Директива 91/493/ЕИО.
2. В случай на неспазване на посочените в точки 1 и 2 на приложението към това решение стандарти, посочените в параграф 1 програми съдържат задължението:
-
да се уведомят компетентните органи за направените заключения и за предприетите действия във връзка с незадоволителните партиди, както и за мерките, предвидени във второто тире по-долу,
-
да се преразгледат методите на наблюдение и проверка на критичните точки, така че да се идентифицира източникът на замърсяване, и по-често да се извършват анализи,
-
да не се предлагат за човешка консумация партиди, за които е установено, че са незадоволителни поради открити в тях патогени, или е превишена посочената в точка 2 на приложението стойност М за стафилококите.
Член 4
Докато се очаква установяването на методи на Общността за микробиологичен анализ, методите за анализ, които се използват за потвърждение на посочените в приложението към това решение микробиологични стандарти, са научно признати на международно ниво и тествани в практиката. Използваният метод за анализ трябва да бъде документиран със съответните резултати.
Член 5
Адресати на настоящото решение са държавите-членки.
Съставено в Брюксел на 15 декември 1992 година.